钦定古今图书集成/理学汇编/学行典/第260卷 > 张奉
## 钦定古今图书集成/理学汇编/学行典/第260卷 > 张奉

按谢承《后汉书》，张奉字公先，弟表字公仪，河内人。兄
弟少有高节，立精舍教授，恶衣麤食。太傅袁隗以女
妻奉，送女奢丽，奴婢百人，皆被罗縠，辎軿充路。妇入
门数年，奉住精舍，有如路人。其妻侍奉入，乃径前跪
曰：“家公年老，不以妾顽陋，使侍君巾栉，自知不副雅
操。君如欲执梁鸿之节，妾怀孟光之微志。”奉无以答。
妻悉彻玩饰被服，奴婢著缦帛，执纺具，奉然后纳之。
连征不就，谓之“张氏两贤。”